Fem mistet lappen og 38 fikk bot. Men politiets fartskontroller var tvilsomme. 
Politiet delte ut bøter og beslagla førerkort i høyt tempo. Men et ferdigutfylt kontrollskjema fikk tingretten til å reagere.  Lasermåleren gikk nærmest varm i Drammen i september i fjor. I løpet av to hektiske fartskontroller ble 38 bilførere bøtelagt. Fem personer mistet lappen.  Men nå har to ulike tingretter kommet frem til at fartsmålingene ikke var gode nok. Blant annet fordi politiet forhåndsutfylte feltet for etterkontroll av lasermåleren.  Det er nemlig slik at politiet skal sjekke målingsresultatet opp mot bilen som er stoppet. Dette skal de signere på i loggen.  Loggen fra den ene fartskontrollen ser slik ut: Om man tar en kikk på tidspunktene for målingene, oppdager man en viktig ting. Her er det blitt kontrollert mange biler på kort tid: I de andre kolonnene i loggen finner man to andre opplysninger som er sentrale. Det ene er «fart». Det andre er «avgjørelse»: Blir man anmeldt, hender det at saken havner i retten.  Det er i den siste kolonnen man finner noe av det som gjorde at dommerne i tingretten sperret opp øynene: – Det ser ut som om politiet har vært opptatt av å stanse flest mulig, istedenfor å gjøre det riktig, sier advokat Jan Kildahl.  I fjor høst ble han kontaktet av to menn, uavhengig av hverandre. Begge var stoppet av de samme politifolkene i to ulike kontroller utenfor Drammen. Politiet hadde rigget seg til på E134 i retning Mjøndalen. Domstolen sa blankt nei De ble stoppet med noen ukers mellomrom. Men begge reagerte på farten de ble målt til. De reagerte også på at kontrollene virket hektiske. Ingen av dem fikk se lasermålingene, selv om de spurte. Da advokaten så nærmere på sakene, oppdaget han loggen. Den viste politiets aktivitet. I den ene kontrollen ble det 27 biler i løpet av 2 timer. Det er én bil hvert fjerde minutt. Begge mennene mistet lappen på stedet.  Men da politiet ba om fortsatt beslag av førerkortene, sa domstolene blankt nei.  «Når politibetjenten tilsynelatende har signert i kontrollfelt før målingene ble foretatt, tilsier dette at det ikke er blitt foretatt en reell etterkontroll i henhold til instruks. På denne bakgrunn kan det heller ikke utelukkes at måleresultatet er uriktig», skriver dommeren.  For en 59-åring skapte førerkortbeslaget mye trøbbel i hverdagen etterpå. – Kunne ikke fatte at det stemte Ifølge politiet hadde mannen kjørt i 133 km/t i 90-sonen.  – Jeg kunne ikke fatte at det stemte. Selv ville jeg anslått at jeg lå 10 km/t over fartsgrensen, ikke 40, sier mannen til Aftenposten. Han fikk beskjed om at han fikk 18.000 kroner i bot. I tillegg måtte han være uten førerkort i et halvt år.  Mannen bor 15 mil unna arbeidsplassen. I ukene uten lappen hadde han opptil fem timers reisevei til og fra jobb.  – Det har vært en stor belastning, sier han.  Han var uten førerkort i seks uker før domstolen sørget for at han fikk det tilbake.  Tidligere i april skulle han ha møtt i retten. Men dagen før hovedforhandling trakk politiet hele saken.  – Jeg har brukt 40.000 på advokat for å få bekreftet at jeg hadde rett. Før har jeg hatt tillit til politiet, men den blir svekket når de opptrer sånn som dette, sier han.  Hva med de andre som ble stoppet? En annen som mistet lappen, må til lege flere ganger i uken. Uten førerkort ble reisene både til sykehus og jobb krevende. Det viser en kjennelse fra Ringerike, Asker og Bærum tingrett. Dommeren der sørget for at han fikk tilbake lappen etter fem uker. – Det mest alvorlige i denne saken er at politiet ikke sjekker lasermåleren før kontrollen starter, slik de er pålagt ifølge retningslinjene. Det er nødvendig for å være sikre på å få korrekte målinger, sier advokat Kildahl.  Men disse to sakene betyr ikke noe for de andre som ble stoppet i fartskontrollene. – Når det gjelder tingrettskjennelsene, så omhandlet disse spørsmålet om midlertidig førerkortbeslag i to enkeltsaker. Kjennelsene får ikke uten videre betydning for andre som ble stoppet disse dagene, opplyser Anne Christine Flølo. Hun er politifullmektig ved påtaleseksjon i Sørøst politidistrikt.  PS! På ett år er det gitt nær 400 bøter og tatt over 50 førerkort på E134 utenfor Drammen. Det viser politidistriktets X-meldinger.
Politiet stoppet og bøtela mange bilførere på kort tid utenfor Drammen. Noen mistet førerkortet.  To tingretter har sagt at fartsmålingene ikke var riktige. Noe av grunnen var at politiet fylte ut skjemaet for etterkontroll på forhånd.  Domstolene stoppet førerkortbeslaget da de så feil i politiets logg. En mann kunne ikke tro at han kjørte så fort som politiet sa. Han mistet førerkortet i seks uker.